|  |
| --- |
| PATVIRTINTA |
| Klaipėdos miesto savivaldybės administracijos |
| direktoriaus 2014 m. gruodžio 11 d. |
| įsakymu Nr. AD1-3770 |

**KLAIPĖDOS MIESTO BIUDŽETINIŲ IR VIEŠŲJŲ SPORTO ĮSTAIGŲ BEI SPORTO KLUBŲ SPORTINĖS VEIKLOS, FINANSUOJAMOS IŠ SAVIVALDYBĖS BIUDŽETO LĖŠŲ, PATIKRINIMŲ ORGANIZAVIMO IR ATLIKIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Klaipėdos miesto biudžetinių ir viešųjų sporto įstaigų bei sporto klubų sportinės veiklos, finansuojamos iš savivaldybės biudžeto lėšų (toliau – Sporto įstaigos), patikrinimų organizavimo ir atlikimo tvarkos aprašas (toliau – Aprašas) reglamentuoja Sporto įstaigų vykdomų sportinės veiklos programų įgyvendinimo proceso patikrinimo tvarką (toliau – patikrinimas).

2. Klaipėdos miesto Sporto įstaigų patikrinimai apima:

2.1. mokinių lankomumo apskaitos vykdymą ir vertinimą;

2.2. sportinio ugdymo grupių sudarymo vertinimą;

2.3. patvirtintų treniruočių ir varžybų grafikų laikymąsi;

2.4. ugdomojo proceso planavimą ir planų vykdymą.

3. Patikrinimai gali būti planiniai ir neplaniniai:

3.1. *planiniai patikrinimai* – atliekami, pagal patvirtintą patikrinimų planą, siekiant patikrinti Sporto įstaigų vykdomų sportinės veiklos programų įgyvendinimą;

3.2. *neplaniniai patikrinimai* – atliekami siekiant patikrinti planinio patikrinimo metu teiktų rekomendacijų įgyvendinimą. Taip pat neplaniniai patikrinimai atliekami gavus skundą ar kilus pagrįstiems įtarimams, kad sportinė veikla Sporto įstaigose vykdoma nesilaikant teisės aktuose nustatytų reikalavimų.

4. Šiame Apraše vartojamos sąvokos atitinka Lietuvos Respublikos teisės aktuose vartojamas sąvokas.

5. Patikrinimai atliekami vadovaujantis šiuo Aprašu.

6. Šiame Apraše įtvirtintos taisyklės taikomos tiek, kiek šios srities teisinių santykių nereglamentuoja Lietuvos Respublikos įstatymai ir kiti teisės aktai.

**II SKYRIUS**

**SKYRIAUS SPECIALISTŲ, ATLIEKANČIŲ PATIKRINIMĄ, TEISĖS IR PAREIGOS**

7. Sporto ir kūno kultūros skyriaus specialistas (toliau – Skyriaus specialistas), atlikdamas patikrinimą, turi teisę:

7.1. gauti paaiškinimus žodžiu ir raštu iš tikrinamų Sporto įstaigų atstovų ar įgaliotų asmenų;

7.2. pateikęs Skyriaus specialisto valstybės tarnautojo pažymėjimą, atlikti patikrinimą, laisvai įeiti į tikrinamas patalpas, tikrinti trenerių mokomąjį darbą ir gauti su tikrinama veikla susijusius dokumentus.

8. Skyriaus specialistas, atlikdamas patikrinimą, privalo:

8.1. vadovautis Kūno kultūros ir sporto įstatymu, Sporto įstaigų veiklą reglamentuojančiais teisės aktais ir šio Aprašo nuostatomis;

8.2. surinkti patikrinimui būtiną informaciją apie Sporto įstaigų veiklą;

8.3. patikrinti, ar surinkta informacija yra teisinga;

8.4. būti objektyvus ir sąžiningas, iš anksto viešai nevertinti vykdomo patikrinimo rezultatų;

8.5. teikti metodinę pagalbą Sporto įstaigoms pagal Sporto ir kūno kultūros skyriaus kompetenciją.

**III SKYRIUS**

**SPORTO ĮSTAIGŲ PATIKRINIMŲ ORGANIZAVIMAS**

9. Atlikti patikrinimus turi teisę Sporto ir kūno kultūros skyriaus vedėjo (toliau – Skyriaus vedėjas) pavedimu (Aprašo 1 priedas) paskirti ne mažiau kaip du Skyriaus specialistai.

10. Siekiant atlikti patikrinimą, tikrintoju negali būti skiriamas Skyriaus specialistas, turintis asmeninį suinteresuotumą, t. y. jeigu:

10.1. yra susijęs giminystės arba svainystės ryšiais su tikrinamos Sporto įstaigos savininku ir (arba) vadovu;

10.2. yra buvęs tikrinamos Sporto įstaigos darbuotojas ir nuo darbo santykių pasibaigimo yra praėję mažiau kaip vieni metai;

10.3. yra veikiamas kitų sąlygų, galinčių turėti įtakos patikrinimo objektyvumui.

11. Skyriaus specialistas, esant Aprašo 10 punkte nurodytoms aplinkybėms, privalo apie jas nedelsdamas raštu informuoti Skyriaus vedėją ir nusišalinti nuo numatytų veiksmų atlikimo.

12. Skyriaus vedėjo pavedimu, atsakingas Skyriaus specialistas sudaro planinių patikrinimų planą vienų metų laikotarpiui iki einamųjų metų gruodžio 1 d.

13. Tikrintinos Sporto įstaigos atrenkamos ir įtraukiamos į metinį planinių patikrinimų planą atsižvelgiant į šiuos kriterijus:

13.1. ankstesnių patikrinimų datą (jeigu skyrius anksčiau nėra tikrinęs Sporto įstaigos sportinės veiklos ar po patikrinimo praėjo daugiau kaip 1 metai);

13.2. gautų pagrįstų skundų dėl Sporto įstaigos sportinės veiklos kiekį;

13.3. teiktų rekomendacijų ir nustatytų pažeidimų kiekį;

13.4. sporto varžybų metinį kalendorių, sporto šakos specifiškumą, sezoniškumą, treniruočių proceso intensyvumą, sporto bazių geografinį išsidėstymą, veiklos apimtis ir esminius įvykius, turėjusius įtakos sportinės veiklos vykdymui.

14. Planinių patikrinimų plane pateikiama tokia informacija:

14.1. Sporto įstaigos pavadinimas, teisinė forma;

14.2. paskutinio patikrinimo data;

14.3. numatyta patikrinimo data (mėnuo);

14.4. patikrinimo dalykas.

15. Skyriaus specialistas planinių patikrinimų planą teikia tvirtinti Skyriaus vedėjui.

16. Planinis patikrinimas turi būti atliktas per patikrinimų plane nurodytą laikotarpį.

17. Skyriaus specialistas, ne vėliau kaip prieš 5 darbo dienas iki planinio patikrinimo datos, privalo raštu arba elektroniniu būdu informuoti Sporto įstaigos vadovą apie numatomą vykdyti planinį patikrinimą, nurodyti atliekamo planinio patikrinimo pagrindą, terminą, dalyką ir apimtį, Skyriaus specialisto, kuriam pavesta atlikti planinį patikrinimą, pareigas, vardą ir pavardę, kontaktinius duomenis.

18. Jei patikrinimą atlikti nėra galimybės, Skyriaus specialistas Skyriaus vedėjui turi pateikti paaiškinimą raštu, nurodydamas priežastį, dėl ko nebuvo atliktas patikrinimas.

19. Planinių patikrinimų planas gali būti koreguojamas Skyriaus vedėjo sprendimu.

20. Neplaniniai Sporto įstaigų patikrinimai atliekami Skyriaus vedėjo motyvuotu sprendimu:

20.1. siekiant užtikrinti, kad buvo pašalinti Sporto įstaigų ankstesnio patikrinimo metu nustatyti pažeidimai ir (ar) įgyvendintos teiktos rekomendacijos;

20.2. gavus skundą ar kilus pagrįstiems įtarimams dėl Sporto įstaigų veiklos, kuri gali prieštarauti teisės aktams ar neatitikti teisės aktų reikalavimų;

20.3. gavus kito kompetentingo viešojo administravimo subjekto rašytinį motyvuotą prašymą ar pavedimą atlikti patikrinimą.

**IV SKYRIUS**

**SPORTO ĮSTAIGŲ PATIKRINIMŲ ATLIKIMAS IR REZULTATŲ ĮFORMINIMAS**

21. Skyriaus specialistas, atvykęs į patikrinimą, pateikia tarnybinį pažymėjimą, prisistato ir pateikia tikrinamos Sporto įstaigos vadovui (arba Sporto įstaigos vadovo įgaliotam atstovui) Skyriaus vedėjo patvirtintą pavedimą apie sprendimą atlikti planinį arba neplaninį patikrinimą.

22. Atlikdamas patikrinimą Skyriaus specialistas turi surinkti patikrinimui būtiną informaciją, susijusią su tikrinama sritimi, ir patikrinti, ar surinkta informacija teisinga.

23. Patikrinimo trukmė Sporto įstaigoje nereglamentuojama ir priklauso nuo faktinių tikrinimo eigos aplinkybių.

24. Patikrinimas įforminamas patikrinimo aktu tikrinimo atlikimo dieną (Aprašo 2 priedas).

25. Patikrinimo akte pateikiama apibendrinta informacija apie patikrinimo rezultatus, nustatytus pažeidimus ir motyvuotas siūlymas pašalinti pažeidimus per nustatytą terminą. Jeigu reikia, patikrinimo akte pateikiamos metodinės rekomendacijos ir (ar) siūlomos prevencinės priemonės.

26. Patikrinimo aktą pasirašo Skyriaus specialistai, Sporto įstaigos atstovas (-ai) ir tikrinamas asmuo.

27. Skyriaus specialistas, atliekantis Sporto įstaigų planinius ir neplaninius patikrinimus, visiškai atsako už aktais įformintų duomenų tikrumą.

28. Patikrinimo aktas turi būti surašomas dviem egzemplioriais, kiekvienai šaliai po vieną.

29. Skyriaus specialistui atlikus patikrinimą Sporto įstaigoje, patikrinimo aktą tvirtina Skyriaus vedėjas.

30. Skyriaus vedėjas, atsižvelgdamas į Skyriaus specialisto raštu pateiktus atlikto patikrinimo rezultatus, Sporto įstaigos vadovui gali teikti rekomendacijas, siūlymus pašalinti pažeidimus per nustatytą terminą, priimti sprendimą papildomai atlikti patikrinimą.

31. Jei atlikus patikrinimą Sporto įstaigai ar tikrinamam asmeniui buvo teikiamos rekomendacijos ar siūlymai pašalinti pažeidimus, tai Skyriaus specialistas, kuriam buvo pavesta atlikti patikrinimą, šio Aprašo nustatyta tvarka pakartotinai patikrina, ar Sporto įstaiga įgyvendino teiktas rekomendacijas ir siūlymus pašalinti pažeidimus.

32. Jei Sporto įstaiga per nustatytą terminą nepašalina patikrinimo akte nurodytų pažeidimų arba jeigu tyrimo aplinkybės yra sudėtingos ir reikalauja kitų kvalifikuotų specialistų įvertinimo, Skyriaus vedėjas gali teikti tarnybinį pranešimą Savivaldybės administracijos direktoriui su siūlymu sudaryti komisiją situacijai išnagrinėti.

33. Informacija apie atliekamą patikrinimą kitiems su patikrinimu nesusijusiems asmenims neteikiama tol, kol patikrinimas nėra baigtas.

**V SKYRIUS**

**BAIGIAMOSIOS NUOSTATOS**

34. Patikrinimų aktai Sporto ir kūno kultūros skyriuje saugomi teisės aktų nustatyta tvarka.

35. Pasibaigus kalendoriniams metams, ne vėliau kaip iki gruodžio 20 d., Sporto ir kūno kultūros skyrius parengia Klaipėdos miesto savivaldybės administracijos Ugdymo ir kultūros departamento direktorei metinę patikrinimų ataskaitą.

36. Už šio Aprašo vykdymo kontrolę atsako Skyriaus vedėjas.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_